Diari Oficial de la Generalitat Valenciana


Sumari del DOGV 3616, del 02-11-1999 (1999/9181)

RESOLUCIÓ de 26 d'octubre de 1999, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració per al desenvolupament del Pla Marc de Modernització del Comerç Interior, entre el Ministeri d'Economia i Hisenda i la Conselleria d'Ocupació, Indústria i Comerç de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3616

Data del DOGV
:   02-11-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/9181


Data del document
:   26-10-1999

Organisme emissor
:   Presidència de la Generalitat

Tipus de document
:   Resolució

Correcció d'errades

 Descriptors 

:   * comercialització
    * administració central
    * comerç interior
    * cooperació administrativa

RESOLUCIÓ de 26 d'octubre de 1999, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració per al desenvolupament del Pla Marc de Modernització del Comerç Interior, entre el Ministeri d'Economia i Hisenda i la Conselleria d'Ocupació, Indústria i Comerç de la Generalitat Valenciana. [1999/X9181]
  
Subscrit, després de la tramitació prèvia reglamentària, entre el Ministeri d'Economia i Hisenda i la Conselleria d'Ocupació, Indústria i Comerç de la Generalitat Valenciana, el 9 de juny de 1999, un Conveni de col·laboració per al desenvolupament del Pla Marc de Modernització del Comerç Interior, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1.299/1999, i que figura com a annex d'aquesta resolució.
  
València, 26 d'octubre de 1999.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració per al desenvolupament del Pla Marc de Modernització del Comerç Interior entre el Ministeri d'Economia i Hisenda i la Conselleria d'Ocupació, Indústria i Comerç de la Generalitat Valenciana.
  
Madrid, el 9 de juny de 1999
  
Reunits:
  
El senyor Rodrigo de Rato i Figaredo, vicepresident segon del Govern i ministre d'Economia i Hisenda, de conformitat amb les competències que se li atribuïxen en la disposició addicional tretzena de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, segons la redacció establida per la Llei 4/1999, de 13 de gener.
  
El senyor Diego Such Pérez, conseller d'Ocupació, Indústria i Comerç, en nom i representació de la Generalitat Valenciana, en virtut de l'Acord del Govern Valencià de data 1 de juny de 1999
  
Es reconeixen, en la representació que tenen, capacitat per a formular el present conveni, i
  
Exposen
  
Que davant de l'important canvi estructural que s'ha produït en el sector de la distribució comercial en els últims anys i el previsible manteniment d'esta tendència en el futur més pròxim, cal desenvolupar un marc d'actuació per al foment del sector de distribució comercial, de forma que es proporcione als xicotets comerciants una col·laboració eficaç per part dels poders públics per a enfrontar-se a aquest procés d'innovació.
  
El Pla Marc de Modernització del Comerç Interior, aprovat pel Consell de Ministres en la reunió del 12 de maig de 1995, i la seua reforma, aprovada pel Consell de Ministres en la reunió de 13 de desembre de 1996, recullen una sèrie de mesures encaminades a millorar la competitivitat del comerç al detall.
  
Que esta reforma va ser presentada i adoptada en la Conferència Sectorial de Comerç, realitzada el 19 de novembre de 1996, ja que l'execució comportarà l'adopció d'un conjunt de mesures i estímuls econòmics que es programaran de manera conjunta per cada comunitat autònoma amb el suport de l'administració general de l'Estat.
  
Que és voluntat del Ministeri d'Economia i Hisenda i de la Conselleria d'Ocupació, Indústria i Comerç de la Generalitat Valenciana impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla Marc de Modernització del Comerç Interior.
  
En virtut del que s'ha exposat, en execució de la competència exclusiva de l'Estat prevista en l'article 149.1.13 de la Constitució i de la competència atribuïda a la Generalitat Valenciana en l'article 149.1.13 del seu Estatut d'Autonomia, les parts firmants,
  
Acorden
  
Primer
  
Les parts firmants col·laboraran per a desenvolupar el Pla Marc de Modernització del Comerç Interior, dins de l'àmbit geogràfic de la Generalitat Valenciana, com a marc on es recull una estratègia comuna per a tot el sector i en el qual queden emmarcades les iniciatives que s'inclouen en aquest conveni.
  
Segon
  
Per a desenvolupar el Pla Marc de Modernització del Comerç Interior, la Generalitat Valenciana es compromet a convocar ajudes en els següents programes:
  
a) Programa de cooperació empresarial, adreçat a atorgar ajudes a les xicotetes i mitjanes empreses comercials, associades en organitzacions que realitzen funcions comercials per a la implantació de xarxes informàtiques, la reforma d'establiments al detall i la implantació o renovació d'establiments a l'engròs.
  
b) Programa de suport a l'ordenació territorial del comerç, de les ajudes del qual seran beneficiaris les associacions de comerciantes, sempre que s'orienten a la seua creació o al seu desenvolupament mitjançant la implantació de serveis comuns de gestió, i també a la reforma física dels establiments col·lectius i l'adequació dels locals particulars.
  
Tenint en compte les competències que en matèria urbanística tenen les corporacions locals, a partir d'aquest conveni s'estimularà la participació de l'administració local, com a element indispensable per a poder assentar les bases d'una adequada actuació territorial i, per tant, podran considerar-se com a beneficiaris de les ajudes els ajuntaments.
  
Quant a les actuacions per a millora i adequació dels mercats al detall, i tenint en compte la titularitat municipal d'estos mercats, els ajuntaments podran ser també beneficiaris d'estes ajudes, mitjançant conveni amb ells i, ocasionalment, amb associacions de comerciants o empreses públiques o privades.
  
c) Programa de suport a comerciants independents, adreçat a les xicotetes i mitjanes empreses de distribució comercial al detall per a realitzar inversions en la transformació física dels establiments, l'adquisició d'equipament comercial i de gestió, i també la formació d'empleats.
  
D'aquest programa queden excloses les activitats comercials que en l'esperit del Pla Marc no es consideren d'interès prioritari, com es va acordar en la Conferència Sectorial de Comerç Interior de 15 de desembre de 1998.
  
Podran, així mateix, ser objecte de les ajudes d'aquest conveni les activitats que encara que no estiguen previstes en el Pla Marc, es puguen relacionar de forma evident amb l'esperit del pla i contribuïsquen amb el seu desenvolupament a la consecució de la modernització de la distribució.
  
Tercer
  
Les actuacions que s'acullen al present conveni seran cofinançades per ambdues parts.
  
L'aportació del Ministeri d'Economia i Hisenda representarà un màxim del 40% per al programa previst en l'apartat a); del 30% per als de l'apartat b), i del 20% per als del c), de l'ajuda concedida per la comunitat autònoma.
  
Estes aportacions del Ministeri d'Economia i Hisenda es finançaran, dins dels límits pressupostaris, a càrrec de la partida pressupostària 751 (transferències de capital a les comunitats autònomes - Pla de Modernització del Comerç Interior), programa 763 A (Ordenació i Modernització de les Estructures Comercials), Servei 21 (Direcció General de Comerç Interior).
  
L'assignació de recursos a la Generalitat Valenciana és del 10,03231% de la dotació territorialitzada de la partida pressupostària de transferències a les comunitats autònomes del Ministeri d'Economia i Hisenda, en el concepte Pla Marc de Modernització del Comerç Interior; i que és el 75% del crèdit pressupostari, (açò és, 6.211.739.565 PTA) quedant el 25% restant per a disposar-ne, segons es recull en la clàusula cinquena, de conformitat amb allò que s'ha acordat en la Conferència Sectorial de Comerç Interior de 15 de desembre de 1998 i formalitzat en Consell de Ministres de 26 de març de 1999, equivalent a 944.478.465 pessetes. Les transferències es realitzaran a mesura que la Generalitat Valenciana concedisca les corresponents ajudes públiques en l'àmbit d'allò que s'ha establit en el present conveni.
  
Quart
  
Cada comunitat autònoma aplicarà les assignacions de l'Estat als programes establits en els apartats a), b) i c) del punt segon, en la proporció que en el Pla Marc s'assigna a cada un dels dits programes, i que són un mínim del 10% de la quantitat assignada per als de l'apartat a), i del 30% per al b).
  
Cinqué
  
Amb independència dels recursos previstos en l'últim paràgraf de l'apartat tercer, el Ministeri d'Economia i Hisenda podrà cofinançar, amb un màxim del 50% del que ha aportat la comunitat autònoma, determinades actuacions d'especial interès pel seu efecte innovador o perquè constituïsquen una acció pilot que exercisca un efecte d'atracció per a altres accions. La selecció d'aquest tipus d'activitats a cofinançar entre les sol·licitades per la totalitat de les comunitats autònomes es farà mitjançant acord en reunió de directors generals de Comerç, com a Comissió de la Conferència Sectorial.
  
Aquest cofinançament anirà també a càrrec de la partida pressupostària 751, Programa 763A, Servei 21, de la qual s'ha retingut un 25% del crèdit a l'efecte, i la quantitat disponible és de 594.245.094 pessetes.
  
Sisé
  
La gestió de les ajudes es realitzarà d'acord amb el següent procediment:
  
1. Les sol·licituds de concessió d'ajudes públiques es presentaran en la unitat administrativa i en els termes que establisca la normativa de convocatòria que dicte l'administració de la Generalitat Valenciana.
  
2. L'administració de la comunitat autònoma instruirà i resoldrà l'atorgament de les ajudes sol·licitades, d'acord amb allò que s'ha establit en l'apartat quart.
  
3. La Conselleria d'Ocupació, Indústria i Comerç notificarà la resolució de les sol·licituds als interessats i realitzarà el control i seguiment dels projectes aprovats.
  
4. A fi de conèixer la destinació donada a les subvencions i per a portar a cap el seguiment i l'avaluació de les activitats cofinançades per ambdues parts, el Ministeri d'Economia i Hisenda, d'acord amb les comunitats autònomes, establirà el sistema d'intercanvi d'informació que s'estime necessari. Això s'entén sense perjudici del control financer que correspon a la Intervenció General de l'administració de l'Estat, i a la fiscalització que correspon al Tribunal de Comptes.
  
5. La comunitat autònoma podrà assignar excepcionalment els recursos transferits per l'Estat a les resolucions favorables d'expedients d'ajudes, els objectius dels quals coincidisquen amb els del present conveni, aprovats durant l'exercici de 1999, encara que ho hagen sigut amb anterioritat a la firma del conveni, d'acord amb la Comissió de Seguiment.
  
6. El pagament als perceptors de l'import total de les ajudes serà efectuat per l'organisme pagador de l'administració autonòmica.
  
7. En el cas que, una vegada analitzat el seguiment dels compromisos financers adquirits amb la totalitat de comunitats autònomes, es verifique l'existència de crèdit disponible en la partida pressupostària corresponent de l'Estat, bé perquè alguna comunitat autònoma no haguera esgotat els recursos que se li han assignat o es produïra alguna generació de crèdit, i la demanda plantejada el territori de la Generalitat Valenciana no haja pogut ser atesa íntegrament, el Ministeri d'Economia i Hisenda podrà incrementar la seua aportació inicial prevista.
  
La quantificació d'esta aportació complementària es portarà a cap d'acord i en aplicació dels criteris objectius de distribució acordats en Conferència Sectorial de Comerç Interior de 15 de desembre de 1998, i formalitzats en Consell de Ministres de 26 de març de 1999 i, exclusivament, entre les comunitats autònomes que tinguen un excés de demanda de projectes.
  
D'acord amb allò que s'ha previst en el Pla Marc, la determinació del crèdit disponible es realitzarà amb els excedents tramesos fins al 30 d'octubre de 1999.
  
Seté
  
Els fons aportats pel Ministeri d'Economia i Hisenda s'acullen al Programa Operatiu PIME, cofinançat pel Fons Europeu de Desenvolupament Regional (FEDER). Per aquest motiu, la Generalitat Valenciana només podrà sol·licitar retorns en qualsevol programa de la Unió Europea, de les actuacions cofinançades, de la part efectivament finançada amb els seus fons, i facilitarà a la Direcció General de Comerç Interior els corresponents certificats de pagament perquè esta puga sol·licitar els retorns corresponents a l'aportació de l'Estat.
  
Huité
  
Es crearà una Comissió de Seguiment per al desenvolupament del conveni, integrada per tres representants de cada una de les parts firmants designats, respectivament, pel ministre d'Economia i Hisenda i el conseller d'Ocupació, Indústria i Comerç.
  
Seran funcions de la Comissió de Seguiment el seguiment de l'aplicació del present conveni i de totes aquelles actuacions que se'n regulen o deriven i en particular les següents:
  
a) Analitzar les actuacions concretes que hagen de considerar-se integrades dins del Pla Marc de Modernització del Comerç Interior, i aquelles a les quals es refereix l'últim paràgraf d'apartat segon.
  
b) Realitzar el seguiment de les actuacions que es desenrotllen en execució del present conveni i reflectir el seu grau de desenvolupament.
  
c) Interpretar el present conveni i donar solució als dubtes i a les controvèrsies que per a complir-lo puguen produir-se.
  
La comunitat autònoma es compromet a presentar a la Comissió de Seguiment la informació que esta li sol·licite per a, d'esta manera, poder realitzar les funcions que se li assignen.
  
Nové
  
Sense perjudici del procediment previst i de les funcions assignades a la Comissió de Seguiment, la gestió de les actuacions per a la difusió del Pla Marc en l'àmbit de la comunitat autònoma, correspondrà a la Conselleria d'Ocupació, Indústria i Comerç, de l'administració autonòmica de la Generalitat Valenciana.
  
Deu
  
El present conveni entrarà en vigor el dia de la seua firma i tindrà una vigència temporal fins al 31 de desembre de l'any 1999. No obstant això, podrà produir-se'n la resolució abans del termini indicat, per mutu acord de les parts, per incompliment o per denúncia d'alguna d'elles.
  
Onze
  
El règim jurídic aplicable a aquest conveni és l'establit en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sent d'aplicació, així mateix, les restants normes de Dret Administratiu en matèria d'interpretació, modificació i resolució de les qüestions no previstes en el conveni que se subscriu.
  
Les qüestions litigioses que poden sorgir en la interpretació i compliment del present conveni, seran de coneixement i competència de l'ordre jurisdiccional contenciós administratiu.
  
I, com a prova de conformitat, firmen els qui intervenen, al lloc i en la data indicats en l'encapçalament.
  
El vicepresident segon del Govern i ministre d'Economia i Hisenda,
  
RODRIGO DE RATO Y FIGAREDO
  
El conseller d'Ocupació, Indústria i Comerç,